作者:段成式
標題:遊長安諸寺聯句：常樂坊趙景公寺：吳畫聯句
內容:慘澹十堵內，吳生縱狂跡。風雲將逼人，神鬼如脫壁。——段成式其中龍最怪，張甲方汗慄。黑雲夜窸窣，焉知不霹靂。——張希複此際忽仙子，獵獵衣舄奕。妙瞬乍疑生，參差奪人魄。——鄭符往往乘猛虎，沖梁聳奇石。蒼峭束高泉，角膝驚欹側。——段成式冥獄不可視，毛戴腋流液。苟能水成河，剎那沈火宅。——升上人